## El director general d’Esport visita el nou pavelló de Sedaví reconstruït per la Fundació ACB

*** Luis Cervera assenyala que esta instal·lació és un “nucli històric d’esport base de la zona sud de València”, per la qual cosa “molts xiquets i xiquetes podran tornar a practicar esport com abans de la riuada”**

La Direcció General d’Esport ha organitzat una visita a les noves instal·lacions del pavelló esportiu de Sedaví, que va quedar totalment destruït durant la riuada d’octubre de 2024.

El director general d’Esport, Luis Cervera, ha estat acompanyat pel president de la Fundació de l’Associació de Clubs de Bàsquet (ACB), Antonio Martín, entitat que ha finançat i executat les obres de reconstrucció, sobretot de la pista central.

També ha assistit l’alcalde de la localitat, José Francisco Cabanes Alonso, així com representants d’alguns dels clubs que utilitzen les instal·lacions per a la pràctica esportiva.

Luis Cervera ha mostrat la “gran satisfacció que suposa vore com ja s’ha reconstruït totalment”, i sobretot ha expressat el seu agraïment a la Fundació ACB per donar suport a les obres, “l’esport ha donat el millor de si mateix, cal donar les gràcies a Antonio Martín i a la Fundació que ell presidix”.

Este recinte esportiu acull els clubs locals de bàsquet, voleibol, gimnàstica rítmica i altres disciplines esportives que durant mesos s’han vist obligades a entrenar en altres localitats. Cervera ha assenyalat que gràcies a la Fundació ACB “molts xiquets i xiquetes podran tornar a fer esport com feien abans de la dana perquè el pavelló de Sedaví és un nucli històric d’esport base de la zona sud de València”.

Fecha: 03/12/2025